作者:張南史
標題:早春書事奉寄中書李舍人
內容:儒服山東士，衡門洛下居。風塵游上路，簡冊委空廬。戎馬生郊日，賢人避地初。竄身初浩蕩，投跡豈躊躇。翠羽憐窮鳥，瓊枝顧散樗。還令親道術，倒欲混樵漁。敝縕袍多補，飛蓬鬢少梳。誦詩陪賈誼，酌酒伴應璩。鶴膝兵家備，鳧茨儉歲儲。泊舟依野水，開徑接園蔬。暫閱柔佛巴魯澤，長懷故里閭。思賢乘朗月，覽古到荒墟。在竹慚充箭，為蘭倖免鋤。那堪聞相府，更遣詣公車。蹇足終難進，顰眉竟未舒。事從因病止，生寄負恩餘。不見神仙久，無由鄙吝祛。帝庭張禮樂，天閣繡簪裾。日色浮青瑣，香煙近玉除。神清王子敬，氣逐馬相如。銅漏時常靜，金門步轉徐。唯看五字表，不記八行書。宿昔投知己，周旋謝起予。只應高位隔，詎是故情疏。為報周多士，須憐楚子虛。一身從棄置，四節苦居諸。柳發三條陌，花飛六輔渠。靈盤浸沆瀣，龍首映儲胥。北海樽留客，西江水救魚。長安同日遠，不敢詠歸歟。